**Revizijsko poročilo *Pravilnost poslovanja politične stranke Levica v letu 2018***

Računsko sodišče je izvedlo revizijo *pravilnosti poslovanja politične stranke Levica v letu 2018.*

*Cilj revizije* je bil izrek mnenja o pravilnosti poslovanja politične stranke Levica v letu 2018. Računsko sodišče je preverjalo skladnost poslovanja politične stranke Levica z Zakonom o političnih strankah in Zakonom o volilni in referendumski kampanji.

Računsko sodišče je o pravilnosti poslovanja politične stranke Levica v letu 2018 izreklo *mnenje s pridržkom,* ker:

* prispevkov pravnih oseb, ki jih je pridobila v nasprotju z Zakonom o volilni in referendumski kampanji, ni nakazala v humanitarne namene, kot so določeni v zakonu, ki ureja humanitarne organizacije;
* je s transakcijskega računa za redno poslovanje v nasprotju z Zakonom o volilni in referendumski kampanji poravnala stroške volilnih kampanj za lokalne volitve;
* stroškov volilnih kampanj ni poravnala s pravega posebnega računa za volilno kampanjo, kot to določa Zakon o volilni in referendumski kampanji;
* v letnem poročilu ni razkrila podatkov o vseh posojilih, ki jih je prejela od Delavske hranilnice, d. d., Ljubljana, kot to določa Zakon o političnih strankah.

Poleg tega nismo mogli pridobiti ustreznih in zadostnih dokazov, na podlagi katerih bi bilo mogoče ugotoviti, ali je politična stranka Levica od izvajalke storitve prejela izredni popust kot druge oblike nedovoljenega prispevka.

Računsko sodišče ni zahtevalo predložitve odzivnega poročila, ker je politična stranka Levica že med revizijskim postopkom izvedla ustrezni popravljalni ukrep, saj je skupni znesek denarnih prispevkov, ki jih je prejela v nasprotju z Zakonom o volilni in referendumski kampanji, nakazala v humanitarne namene.

Ljubljana, 7. julija 2020